b'\n_START_ARTICLE_\nBak kulissene\n_START_SECTION_\nHandling\n_START_PARAGRAPH_\nFilmens hovedperson Joe Gideon er ansvarlig for koreografi og casting for et nytt Broadway-show. Samtidig er han opptatt med \xc3\xa5 klippe ferdig en film om en standup-komiker. Filmens budsjett er overskredet og den er forsinket. Joe Gideon kjeder\xc3\xb8yker, er arbeidsnarkoman og har stadig one-night-stands-forhold til danserne sine. Uten Vivaldi, Visine, Alka-Seltzer, Dexedrine og sex ville han ikke hatt energi til \xc3\xa5 opprettholde sitt viktigste show; livet sitt. Kj\xc3\xa6resten hans, Katie Jagger, eks-konen Audrey Paris og datteren Michelle fors\xc3\xb8ker \xc3\xa5 dra ham inn i et mer sunt liv, men det er for sent for hans utslitte kropp og stress-herjete hjerte. Ti\xc3\xa5r med overarbeid og konstant stress t\xc3\xa6rer p\xc3\xa5 ham. I sin fantasi fl\xc3\xb8rter Joe Gideon med d\xc3\xb8dsengelen Angelique. _NEWLINE_Gideons tilstand blir verre etter en s\xc3\xa6rlig stressende gjennomgang av manus. Han har brystsmerter og blir bragt til sykehus der han blir lagt inn med angina. Han pr\xc3\xb8ver \xc3\xa5 late som ingenting og g\xc3\xa5r rett tilbake til \xc3\xb8vingene, men blir beordret til 3-4 ukers hvile. Showet utsettes, men Gideon fortsetter med sin usunne livsstil ogs\xc3\xa5 p\xc3\xa5 sykehuset Det flommer av champagne, han er omgitt av kvinner og sigaretter tennes ustanselig. Kardiogrammene viser ingen forbedring, Gideon fl\xc3\xb8rter med d\xc3\xb8den. N\xc3\xa5r kritikkene av filmen hans er lunkne, f\xc3\xa5r han et massivt hjerteatakk og m\xc3\xa5 opereres._NEWLINE_Produsentene av Broadway-showet m\xc3\xa5 bestemme seg for om de skal gi opp eller erstatte Gideon. Deres pragmatiske, penge-orientere forhandlinger med forsikringsselskapene sidestilles med scener fra Gideons hjertekirurgi. Produsentene forst\xc3\xa5r at det beste strengt tatt ville v\xc3\xa6re om Gideon d\xc3\xb8r, dette ville bringe inn en profitt p\xc3\xa5 500\xc2\xa0000 dollar. _NEWLINE_Imens ligger Gideon i sykehussengen og fantaserer og ser sitt liv som en lang sekvens av dansenummere og Broadway-show-inspirerte set ups. Han forst\xc3\xa5r at d\xc3\xb8den er n\xc3\xa6rt forest\xc3\xa5ende og f\xc3\xa5r et nytt hjerteinfarkt. Med glittrende musikknumre g\xc3\xa5r han gjennom fem faser i forhold til d\xc3\xb8den - sinne, fornekting, forhandling, depresjon og aksept. N\xc3\xa5r d\xc3\xb8den til slutt n\xc3\xa6rmer seg, blir fantasiepisodene volsommere og ekstravagante. Den siste scenen er satt opp som et voldsomt og monumentalt variet\xc3\xa9show der alle fra Gideons fortid er tilstede. Gideon selv st\xc3\xa5r i sentrum for hele showet f\xc3\xb8r han til slutt d\xc3\xb8r.'